Virallinen lehti nro C 320 , 28/10/1996 s. 0203



A4-0254/96 Päätöslauselma komission kertomuksesta yleistä talousarviota sitovien takausten tilanteesta 30 päivänä kesäkuuta 1995 (KOM(95)0625 - C4-0064/96) Euroopan parlamentti, joka - ottaa huomioon komission kertomuksen yleistä talousarviota sitovien takausten tilanteesta 30 päivänä kesäkuuta 1995 (KOM(95)0625 - C4-0064/96), - ottaa huomioon komission tiedonannon neuvostolle takuurahaston järjestelmän asettamista rajoituksista yhteisön kolmansille maille myöntämille lainoille ja lainatakuille (KOM(95)0404), - ottaa huomioon budjettivaliokunnan mietinnön ja talousarvion valvontavaliokunnan lausunnon (A4-0254/96), A. katsoo, että komission kertomus neuvostolle yleistä talousarviota sitovien takausten tilanteesta 30 päivänä kesäkuuta 1995 on yhdeksäs laatuaan, ja sen perustana on 15. toukokuuta 1991 annetussa päätöslauselmassa ((EYVL C 158, 17.6.1991, s. 89)) esityksestä täydentäväksi ja korjaavaksi lisätalousarvioksi 1/1991, sellaisena kuin se on neuvoston muuttamana, esitetty parlamentin pyyntö, joka koski budjettivallan käyttäjälle kahdesti vuodessa annettavaa kertomusta, B. katsoo, että komission kertomus kattaa sekä otto- että antolainausjärjestelyt yhteisön sisällä ja sen ulkopuolella, C. katsoo, että Cannesin Eurooppa-neuvosto on päätynyt lisäämään yhteisön anto- ja ottolainaustoimintaa taloudellisten siteiden ja kauppasuhteiden vahvistamiseksi, D. katsoo, että tällä hetkellä yhteisön otto- ja antolainaus näyttää olevan pysähdyksissä tukirahastomekanismin asettamien rajojen vuoksi, E. katsoo, että lainojen takausten ja riskien kattamisen näkökulma anto- ja ottolainauksessa muuttuu yhteisön yleisen talousarvion kannalta yhä tärkeämmäksi kysymykseksi yhä useamman - usein sisäisten ristiriitojen ja vakavien taloudellisten ja sosiaalisten vaikeuksien vaivaaman - entisen Neuvostoliiton valtion tarvitessa makrotaloudellista apua, jonka ajoissa tapahtuva takaisinmaksu on yhä enemmän vaarassa, F. katsoo, että tapauksissa, joissa sitoumukset jäävät hoitamatta, on ehdottoman välttämätöntä käyttää takuurahastoa, jotta suojellaan talousarviota muista budjettikohdista tapahtuvilta siirroilta yhteisön omien varojen järjestelmää koskevan päätöksen 88/376/ETY, Euratom soveltamisesta 29 päivänä toukokuuta 1989 annetun neuvoston asetuksen (ETY, Euratom) 1552/89 ((EYVL L 155, 7.6.1989, s. 1)) 12 artiklan mukaisesti, sekä estetään, että talousarvioon kohdistuu lainoihin liittyviä lisäriskejä, G. katsoo, että takuutilannetta koskeva komission kertomus on sekä tilanteen että takuumenettelyjen osalta pääasiassa kertova ja että siitä puuttuu analyyttinen lähestymistapa tulevaisuuden näkymien ja jatkokehityksen suhteen, H. katsoo että takuutilanne voidaan arvioida täydellisesti vain silloin, kun sitä tarkastellaan takuurahaston tilanteen yhteydessä, I. katsoo, että takuutilanteen arvioinnin on välttämättä sisällettävä takuurahastomekanismin arviointi, kuten komission edellä mainitussa tiedonannossa esitetään, J. katsoo, että takuurahasto tuli voimaan vasta lokakuussa 1994, ja siihen siirretään varauksista varoja vain 1. tammikuuta 1993 jälkeen sovittuja lainoja varten, K. katsoo, että vuoden 1996 loppuun ja vuoden 1997 alkuun mennessä on uusittava suuri joukko lainaeriä, joista oli sovittu ennen 1. tammikuuta 1993; takuurahastoon on tällöin siirrettävä takuuvarauksen rajoja enemmän varoja, L. katsoo, että Cannesissa kokoontunut Eurooppa-neuvosto pyysi laajentamaan yhteisön otto- ja antolainaustoimintaa kolmansien maiden auttamiseksi sekä niiden ja yhteisön välisten taloudellisten siteiden ja kauppasuhteiden vahvistamiseksi, M. katsoo, että takuuvarauksen tällä hetkellä asettamat rajat eivät mahdollista otto- ja antolainauksen laajentamista eivätkä edes lainaerien nykytason ylläpitämistä, N. katsoo, että takuurahastomekanismin tilanteeseen voidaan vaikuttaa muuttamalla yhtä tai useampaa seuraavista neljästä tekijästä: 1) lainanotto- ja lainanantotoiminnan laajuus, 2) takuuvarauksen määrä yleisessä talousarviossa, 3) yleisen talousarvion antolainaustoiminnan riskien kattamisaste ja 4) takuurahastoon siirrettävien varojen osuus maksettujen lainojen osalta, O. katsoo, että joko jäsenvaltiot, budjettivallan käyttäjä tai EIP voivat vastustaa minkä tahansa neljän tekijän muuttamista, ja tämä kriittinen tilanne voidaan ratkaista yhdistelemällä toimenpiteitä, joilla muutetaan useampaa kuin yhtä näistä tekijöistä, P. katsoo, että neuvosto on kehottanut komissiota esittämään ennen vuoden 1996 loppua ehdotuksen tilanteen ratkaisemiseksi; 1. Ottaa huomioon, että komissio on täydentävästä ja korjaavasta lisätalousarviosta 1/1991 järjestetyn äänestyksen mukaisesti esittänyt yhdeksännen kertomuksen yleistä talousarviota sitovien takausten tilanteesta 30 päivänä kesäkuuta 1995; 2. Ottaa huomioon yhteisön sisäistä ja ulkopuolista otto- ja antolainausta koskevat luvut ja tilanteen sellaisena, kuin ne esitetään kyseisessä kertomuksessa; 3. Pahoittelee sitä, että komissio esitti vain kuvailevan arvion, johon ei sisälly analyyttistä lähestymistapaa eikä tulevaisuuden näkymien ja kehityssuuntausten huomioon ottamista; 4. Muistuttaa komissiota siitä, että takuurahastomekanismin tilanne on - sen toisessa tiedonannossa esittämän tiedonannon mukaan - erityisen kriittinen; 5. Olisi odottanut, että erityisesti kaikkien yhteisön ulkopuolisia lainoja koskevan takuutilanteen arvioiden lähtökohtana olisi ollut takuurahastomekanismi; 6. Ottaa huomioon, että takuutilannetta koskeva kertomus ei sisällä mainintaa kolmansille maille myönnettävien lainojen takuuvaraukselle asetetuista rajoituksista, mikä merkitsee harhaanjohtavien lausuntojen antamista; 7. Muistuttaa komissiota ja neuvostoa siitä, että niiden olisi jo yli vuoden ajan pitänyt olla tietoisia siitä, että vuonna 1997 yhteisön otto- ja antolainaustilanne päätyy tilanteeseen, jossa edes lainaerien nykytasoa ei voida ylläpitää, kun otetaan huomioon takuuvarauksen taso rahoitusnäkymissä; 8. Toteaa, että Eurooppa-neuvosto päätti Cannesin huippukokouksessaan laajentaa yhteisön otto- ja antolainausta kolmansiin maihin; 9. Tukee periaatteessa tätä ehdotusta lainanannon laajentamisesta kolmansiin maihin, koska tämä vahvistaa taloudellisia siteitä ja kauppasuhteita ja on sekä vastaanottajamaiden että yhteisön edun mukaista; 10. Muistuttaa komissiota ja neuvostoa siitä, että Cannesin päätelmien täytäntöönpano edellyttää takuurahastomekanismin muuttamista joko lainojen kokonaisvolyymin, rahoitusnäkymien takuuvarauksen suuruuden, lainariskien kattamisen tai takuurahaston suoritettavien määrien suhteen; 11. Ilmoittaa, että takuurahastomekanismiin ei saa tehdä mitään yksipuolisia muutoksia, jotka merkitsevät talousarvion altistumista suuremmille lainariskeille tai takuurahaston suoritettavien varojen pienentämistä; 12. Pyytää budjettivallan käyttäjän kuulemisen tekemistä pakolliseksi ja sitovaksi ennen yhteisön talousarviota sitovan takauksen myöntämistä; tällöin lainan saajan taloudellisesta tilanteesta on toimitettava yksityiskohtaiset tiedot; 13. Pyytää komissiota käsittelemään mekanismia uudelleen ja ilmoittamaan tämän jälkeen budjettivallan käyttäjälle taattujen lainojen maksuhäiriöistä kiinnittäen erityistä huomiota kysymykseen siitä, onko luottamuksellisuus tarpeellista, avuksi tai realistista; 14. Kehottaa komissiota ja neuvostoa ehdottamaan takuurahastomekanismin muutosta, joka perustuu sopivaan tasapainoon, jossa takuuvarausta nostetaan rahoitusnäkymien tarkistuksen kautta ja jossa takuurahaston riskien kattamista ja suoritettavia määriä käytetään joustavasti; otto- ja antolainausvolyymi on mukautettava tähän; 15. Kehottaa komissiota ja neuvostoa alusta asti ottamaan Euroopan parlamentin mukaan, kun etsitään ratkaisua takuurahastomekanismiin liittyviin ongelmiin; 16. Pahoittelee sitä, että komissio ei ole tarkistanut takuuvarausta hiljattain esitetyssä ehdotuksessaan rahoitusnäkymien tarkistuksesta; 17. Kehottaa komissiota esittämään takuurahastomekanismin tarkistusta koskevan kertomuksensa - joka on määrä esittää vuoden 1996 loppuun mennessä - hyvissä ajoin ennen tätä ja mahdollisimman pian, koska vuosien 1996 ja 1997 vaihteessa on tehtävä lainapäätöksiä ja tuolloin voi olla liian myöhäistä toteuttaa tarvittavat toimenpiteet takuurahastomekanismin keskeisten tekijöiden muuttamiseksi; 18. Kehottaa puhemiestään välittämään tämän päätöslauselman komissiolle, neuvostolle ja jäsenvaltioille.